Tento politický prístup bude teda základným kameňom programu orientovaného na perspektívy do budúcnosti. Predmetný program podporí transformáciu krajín západného Balkánu na fungujúce trhové hospodárstva, ktoré budú schopné plne sa začleniť do jednotného trhu EÚ, vytvárať pracovné miesta a podnikateľské príležitosti, zlepšovať podnikateľské a investičné prostredie, presadzovať právny štát a zastaviť únik mozgov z regiónu. Tieto reformy sú nevyhnutné na posilnenie ekonomík Balkánu a na ich zakotvenie na trhoch EÚ urýchlením potrebného zbližovania s EÚ. Komisia zváži najmä to, ako zaistiť investície a sociálno-ekonomickú integráciu, právny štát, zlepšiť prístup na jednotný trh EÚ, posilniť prepojenosť, a tiež využiť príležitosti ekologického hospodárstva. Komisia predloží v tejto súvislosti pred záhrebským samitom v máji 2020 oznámenie.

Hlavným cieľom spolupráce Európskej únie so západným Balkánom je pripraviť tamojšie krajiny na splnenie všetkých požiadaviek na členstvo. To zahŕňa podporu základných reforiem v oblasti demokracie, právneho štátu a hospodárstva, ako aj podporu zosúlaďovania so základnými európskymi hodnotami. To prispeje k stabilnému a rýchlejšiemu hospodárskemu rastu a sociálnej konvergencii.

V tomto oznámení sa uvádzajú konkrétne návrhy Komisie na posilnenie celého prístupového procesu. Ich celkovým cieľom je zvýšiť dôveryhodnosť a dôveru na oboch stranách a dosiahnuť lepšie výsledky v praxi. Navrhované zmeny možno prijať v rámci existujúcich rokovacích rámcov, čím sa zabezpečia rovnaké podmienky v regióne. To značí, že rokovacie rámce pre Srbsko a Čiernu Horu sa nezmenia, no navrhované zmeny by sa mohli so súhlasom týchto dvoch krajín začleniť do existujúcich rokovacích rámcov.

Táto pevná a na dosiahnutých výsledkoch založená perspektíva plnoprávneho členstva západného Balkánu v EÚ je v politickom, bezpečnostnom a hospodárskom záujme samotnej Únie. V čase rastúcich globálnych výziev a rozdielov ide viac než kedykoľvek predtým o geostrategickú investíciu do stabilnej, silnej a zjednotenej Európy. Dôveryhodná perspektíva pristúpenia je kľúčovým stimulom a hnacou silou transformácie v tomto regióne, čo zlepšuje našu kolektívnu bezpečnosť a prosperitu. Je to kľúčový nástroj na podporu demokracie, právneho štátu a dodržiavania základných práv, ktoré sú zároveň hlavnými motormi hospodárskej integrácie a základnou oporou pri podpore regionálneho zmierenia a stability. Zachovanie a posilnenie tejto politiky je preto nevyhnutné pre dôveryhodnosť EÚ, ako aj pre jej úspech a vplyv v tomto regióne aj mimo neho, a to najmä v čase zvýšenej geopolitickej súťaže.

Európska únia a jej členské štáty od samitov vo Feire v roku 2000 a v Solúne v roku 2003 dôsledne vyjadrovali jednoznačnú podporu európskej perspektíve západného Balkánu. V záveroch Rady prijatých na zasadnutí Rady pre všeobecné záležitosti v júni 2019 Rada takisto potvrdila „svoj záväzok v súvislosti s rozširovaním, ktoré je naďalej kľúčovou politickou oblasťou Európskej únie, a to v súlade s obnoveným konsenzom v otázke rozširovania schváleným Európskou radou 14. a 15. decembra 2006 a s nasledujúcimi závermi Rady.“ Na zasadnutí Rady v novembri 2019 sa dohodlo, že by bolo užitočné preskúmať účinnosť procesu prístupových rokovaní.

Znamená to aj, že Európska únia dostojí svojmu pevnému záväzku založiť prístupový proces na dosiahnutých výsledkoch. Keď partnerské krajiny splnia objektívne kritériá a stanovené objektívne podmienky, členské štáty odobria postup do ďalšej fázy tohto procesu. Všetky strany sa musia zdržať zneužívania nevyriešených problémov v procese pristúpenia k EÚ. V rovnakom duchu musia členské štáty a inštitúcie hovoriť jedným hlasom v tomto regióne, vysielať jasné signály podpory a zreteľne a čestne hovoriť o nedostatkoch, keď sa vyskytnú.

Dôveryhodnosť by sa mala posilniť ešte väčším zameraním sa na základné reformy nevyhnutné pre úspech na ceste do EÚ. Tieto základné hodnoty budú v prístupových rokovaniach ešte dôležitejšie. Rokovania o základných hodnotách budú otvorené ako prvé a uzavrú sa ako posledné a celkové tempo prístupových rokovaní bude závisieť od pokroku v rokovaniach o týchto základných hodnotách. Rokovania o základných hodnotách sa budú riadiť:

·plánom pre kapitoly týkajúce sa právneho štátu, ktorý bude zodpovedať predchádzajúcim akčným plánom a ktorý bude predstavovať úvodné referenčné kritérium. Ďalej sa budú stanovovať aj priebežné referenčné kritériá. Ďalšie kapitoly bude možné predbežne uzavrieť, len ak budú tieto kritériá splnené,

·plánom pre fungovanie demokratických inštitúcií a reformu verejnej správy,

·princípom silnejšieho prepojenia s procesom hospodárskych reforiem s cieľom pomôcť predmetným krajinám splniť hospodárske kritériá.

Komisia bude tiež ďalej posilňovať opatrenia týkajúce sa právneho štátu a budovania inštitúcií. Výsledky týchto reforiem budú predpokladom pre hlbšiu odvetvovú integráciu a celkový pokrok. Okrem toho bude so silným dôrazom do príslušných kapitol začlenený boj proti korupcii. V nezmenenom rozsahu bude pokračovať podpora regionálnej spolupráce. Je potrebné vyvinúť maximálne úsilie na vyriešenie dvojstranných sporov, s osobitným dôrazom na dialóg medzi Belehradom a Prištinou, ktorý sprostredkúva EÚ a ktorý by sa mal uzavrieť komplexnou, právne záväznou dohodou o normalizácii vzťahov.

b)Silnejšia politická kontrola

Pristúpenie k Európskej únii je proces, ktorý si vyžaduje a podporuje zásadnú reformu a politické a hospodárske zmeny v krajinách, ktoré sa usilujú o členstvo, ako aj preukázanie schopnosti prevziať spoločnú zodpovednosť ako členský štát EÚ. Nejde o automatický proces, ale o prejav aktívnej spoločenskej voľby týchto krajín s cieľom dosiahnuť a dodržiavať najvyššie európske normy a hodnoty. Záväzok členských štátov zdieľať spoločnú budúcnosť so západným Balkánom ako plnohodnotným členom Únie je významným politickým a nie len technickým záväzkom.

To znamená, že obe strany by mali prejaviť viac vodcovstva a plniť svoje verejné záväzky, pričom by mali byť otvorenejšie vo veciach, ktoré vzbudzujú obavy. Vzhľadom na to, čo je v hre, dozrel čas na to, aby sa politický charakter procesu pristúpenia dostal do jeho popredia a aby sa stal jeho ústredným bodom, a tiež aby sa zabezpečila silnejšia kontrola a angažovanosť členských štátov na vysokej úrovni.

Súčasťou toho by malo byť vytváranie nových príležitostí pre politický dialóg a dialóg o politikách na vysokej úrovni s týmito krajinami prostredníctvom pravidelných samitov EÚ – západný Balkán a zintenzívnenie kontaktov na úrovni ministrov, najmä v oblastiach, v ktorých zosúlaďovanie napreduje dobre a sú splnené kľúčové kritériá. Takáto zvýšená angažovanosť by mohla viesť k tomu, aby sa tieto krajiny zúčastňovali so statusom pozorovateľov na dôležitých zasadnutiach Európskej únie v záležitostiach, ktoré majú pre ne zásadný význam.

Bude dôležité zabezpečiť, aby sa všetky orgány dohody o stabilizácii a pridružení oveľa viac zamerali na kľúčové politické otázky a reformy a umožnili skutočný politický dialóg. Medzivládne konferencie by mali zabezpečiť silnejšiu politickú kontrolu procesu prístupových rokovaní.

Členské štáty sa vyzvú, aby systematickejšie prispievali k procesu pristúpenia, a to aj monitorovaním na mieste, svojimi odborníkmi, priamymi príspevkami do výročných správ a odvetvovými odbornými znalosťami. Členské štáty budú mať takisto možnosť pravidelnejšie skúmať a monitorovať celkový pokrok.

Komisia bude pokračovať v hodnotení celkového pokroku v rokovaniach. Vo svojom každoročnom balíku týkajúcom sa rozširovania predloží členským štátom na nasledujúci rok na schválenie podrobnejší plán reforiem vrátane návrhov na nápravné opatrenia.

Po uverejnení tohto ročného balíka správ Komisie o každej krajine by sa mali uskutočniť medzivládne konferencie s jednotlivými príslušnými krajinami, v rámci ktorých by mal prebehnúť politický dialóg o reformách, mal by sa zhodnotiť celkový prístupový proces a mali by sa stanoviť plány na nasledujúci rok vrátane otvorenia a uzavretia kapitol/zoskupení kapitol a možných nápravných opatrení. Všetky strany budú musieť zabezpečiť zastúpenie na medzivládnej konferencii na vhodnej úrovni, aby bolo možné viesť produktívny politický dialóg.

Dôležitý a doplnkový moment politického dialógu o reformách poskytnú aj rady pre stabilizáciu a pridruženie. Okrem toho môžu spolu s výbormi a podvýbormi pre stabilizáciu a pridruženie umožniť lepšie monitorovanie pokroku a riešiť aspekty urýchlenej integrácie v príslušných tematických blokoch (pozri ďalej).

K dôkladnejšiemu politickému bilancovaniu by malo dochádzať v kľúčových okamihoch prístupového procesu každého partnera – po splnení predbežných kritérií týkajúcich sa zásadných reforiem, zakaždým, keď sa Rada uznesie, že boli splnené podmienky na otvorenie určitého tematického bloku, a po tom, ako budú celkové rokovania technicky pripravené na uzavretie.

c)Dynamickejší proces

S cieľom vniesť ďalšiu dynamiku do procesu rokovaní a podporiť vzájomné obohacovanie úsilia nad rámec jednotlivých kapitol sa rokovacie kapitoly usporiadajú do tematických blokov. Tieto tematické bloky sledujú všeobecné témy, ako je dobrá správa vecí verejných, vnútorný trh, hospodárska konkurencieschopnosť a prepojenosť.